चुनांऽ आयोग च राजनीतिक दखलंदाजी असलियत च नोहाड़ी जिम्मेवारी गी खत्म करा करदी ऐ। किश समें लेई ब’रे 1990 च टी एन शेषन दे कार्यकाल दे दरान चुनां आयोग इक ताकतवर ते नैतिक प्राधिकरन दे रूप च सामनै आया हा जेहदा कम्म चुनाएं दे स्तर गी बनाई प्रक्खना हा ते असल च चुनांऽ आयोग दा इयै मुक्ख उद्देश्य ऐ। अपने अज्जें दे उत्तराधिकारिएं साहीं गै शेषण उस बेल्लै बी केन्द्र सरकार दे अधीन कम्म करने आहले इक सरकारी नौकर हे ब उनें अपनी नौकरशाही जां फ्ही बफादारी गी मुक्ख चुनांऽ आयोग दे अपने कम्मै दी राह च नेईं औन दित्ता। ओह बी गल्तिए थमां बक्ख नेई हे ते उनेंगी तानाशह बी गलाया जाई सकदा ऐ ब शेषन नै इनें चीजें गी आयोग दी कार्यप्रणाली दी राह दा रोड़ा नेईं बनन दित्ता। एहदे उलट उंदे उत्तराधिकारी उस स्तर थमां खरे मते दूर नजरी औंदे न। एहदे लेई उनें प्रमुक्ख राजनीतिक योद्धाएं दा धन्नवाद करना पौग जेहड़े चुनांऽ आयुक्त सने नोहाड़े होरने सदस्यें दे खलाफ बोलदे न ते समें-समें उप्पर इस महत्वपूर्ण अदारे च राजनीतिक पार्टिएं पासेआ जारी तस्करी दा पता चलदा ऐ। एह इक साफ जनेही गल्ल ऐ जे निवेश करने आहला लाह दी मेद ते रक्खदा गै ऐ। देश दे लोकें बश्कार अपने रूतबे गी तबाह करने लेई आयोग आपूं गै जिम्मेवार ऐ। इस गल्ला दा कोई स्पश्टीकरन नेईं ऐ जे म्हौल गी खराब करने आहले वरूण गांधी गी एह सब किश करने दे बावजूद बी इक ऐसी राजनीतिक पार्टी पासेआ मेदवार बनाया रक्खेआ गेदा ऐ जेहड़ी देश ते नोहाड़े लोकें उप्पर राज करने दी इच्छेआ रक्खदी ऐ।